<classify> BUNGE limeishauri Serikali kupeleka muswada wa sheria bungeni ili wakurugenzi wa bodi na watendaji wa taasisi, kampuni na mashirika yatakayoshindwa kutoa gawio serikalini, kuwekeza katika miradi isiyo na tija au kutumia vibaya fedha, wawajibike na bodi hizo kuvunjwa.Maoni na mapendekezo hayo yamo kwenye taarifa ya mwaka ya shughuli zilizotekelezwa na Kamati ya Kudumu ya Bunge ya Uwekezaji wa Mitaji ya Umma PIC kwa kipindi cha Februari, 2019 hadi Januari, 2020 iliyosomwa na bungeni jana na Mwenyekiti wa Kamati hiyo, Dk Raphael Chegeni.Kamati hiyo inaunga mkono maelekezo ya Rais John Magufuli ya kuzitaka taasisi zote kuhakikisha zinatoa gawio serikalini na kwa uongozi wa taasisi ambao utashindwa kutekeleza maelekezo hayo kuvunjwa bodi na viongozi kuachia madaraka waliyonayo.Kwa maelekezo hayo ya Rais, Kamati inaona ni muda sasa wa serikali kutunga sheria na kanuni zitakazo walazimisha viongozi wote wa taasisi kulipa gawio serikalini na endapo zitashindwa kutekeleza takwa hilo, sheria ichukue mkondo wake, amesema Dk Chegeni.Kamati imeishauri serikali kwamba, kampuni na taasisi ambazo zitakuwa zimepoteza fedha au zimetumia fedha katika miradi ambayo haina tija basi zinatakiwa kuwajibika kutokana, amesema Chegeni.Hata hivyo, Kamati hiyo ya Bunge ilisimamia kikamilifu suala hilo na kuzitaka taasisi zote zinazotakiwa kutoa gawio na kuchangia katika Mfuko Mkuu wa Serikali kutekeleza jukumu hilo.Kutokana na juhudi hizo za serikali, katika mwaka wa fedha 201819 serikali ilipokea gawio la Sh trilioni 1.05 ikilinganishwa na Sh bilioni 422.9 katika mwaka 20152016, sawa na ongezeko la asilimia 149 ndani ya miaka minne.Bunge kupitia kamati hiyo pia lilipongeza utendaji Msajili wa Hazina, Athuman Mbuttuka kwa kuyafanyia kazi mapendekezo yaliyotolewa ya kuboresha utendaji kazi wa taasisi na mashirika ya umma kwa manufaa ya Taifa.Kamati inapenda kumpongeza Msajili wa Hazina Mbuttuka na wafanyakazi wote wa Ofisi yake kwa kusikia kilio cha Kamati cha muda mrefu cha kukosekana kwa Taarifa ya Mwaka ya Msajili wa Hazina, ambayo kwa mara ya Kwanza katika historia tangu kuanzishwa kwa Ofisi ya Msajili wa Hazina sasa imetoka.Kamati ilishauri serikali kupitia bodi za wakurugenzi za taasisi zote zenye changamoto hii kuhakikisha watumishi ambao wanakaimu na wana uwezo mkubwa, sifa stahiki na weledi katika utendaji kazi wao wanathibitishwa katika nafasi zao ili wawe na mamlaka kamili badala ya kuwaacha wakikaimu kwa muda mrefu kama ilivyobainika katika Mamlaka ya Usafiri wa Anga Tanzania TCAA na Wakala wa Barabara Tanzania Tanroads.  <topic>: KITAIFA 